b"\n_START_ARTICLE_\nArvi Tynys\n_START_PARAGRAPH_\nArvi Tynys (2. syyskuuta 1902, Viuhkola, Luum\xc3\xa4ki \xe2\x80\x93 29. lokakuuta 1959, New York, USA) oli suomalainen kuvanveist\xc3\xa4j\xc3\xa4. H\xc3\xa4n toteutti kuvanveist\xc3\xa4j\xc3\xa4n uransa Suomessa ja useissa muissa maissa. Tynys teki useita hautamuistomerkkej\xc3\xa4 ja sankaripatsaita, joita on Suomessa, Yhdysvalloissa ja Haitissa. Tynys veisti pronssiin, graniittiin ja puuhun. Tuotantoon kuuluu my\xc3\xb6s pienveistoksia, akvarelleja ja \xc3\xb6ljymaalauksia.\n_START_SECTION_\nLapsuus ja uran varhaisvaihe\n_START_PARAGRAPH_\nArvi Tynys oli 13-lapsisen perheen nuorin. H\xc3\xa4n k\xc3\xa4vi 4-vuotisen kansakoulun juuri toimintansa aloittaneessa Viuhkolan kansakoulussa. Tynys p\xc3\xa4\xc3\xa4si Suomen taideyhdistyksen piirustuskouluun 23-vuotiaana, ja opiskeli siell\xc3\xa4 vuosina 1925\xe2\x80\x931929 valmistuen Ateneumin kuvanveistoluokalta. Arvi Tynys debytoi vuoden 1926 Suomen taiteen vuosin\xc3\xa4yttelyss\xc3\xa4 G\xc3\xb6sta Stenmanin taidepalatsissa Helsingiss\xc3\xa4. _NEWLINE_Valmistuttuaan Arvi Tynys teki opintomatkat Italiaan, Ranskaan, It\xc3\xa4valtaan, Unkariin ja Ruotsiin. H\xc3\xa4nen tuotantoonsa vaikuttivat varsinkin Rooman muistomerkit._NEWLINE_Vuoden 1918 muistomerkki on Vilppulan taistelujen muistopatsas vuodelta 1938. H\xc3\xa4n toteutti yhdess\xc3\xa4 yhdess\xc3\xa4 arkkitehti Viljo Revellin kanssa  Sankarimuistomerkin Tampereen Kalevankankaalle (1946).\n_START_SECTION_\nRuotsiin ja maailmalle\n_START_PARAGRAPH_\nSotien j\xc3\xa4lkeen taide-el\xc3\xa4m\xc3\xa4 oli lamassa, joka merkitsi my\xc3\xb6s Tynykselle ty\xc3\xb6n puutetta. Tynys muutti Ruotsiin. Er\xc3\xa4s h\xc3\xa4nen vanha Yhdysvaltoihin muuttanut yst\xc3\xa4v\xc3\xa4ns\xc3\xa4 l\xc3\xa4hetti Hynykselle kirjeen, jossa kertoi ty\xc3\xb6n odottavan h\xc3\xa4nt\xc3\xa4 siell\xc3\xa4. Yhdysvaltoihin Tynys muutti vuonna 1946. Arvi Tynys matkusti ty\xc3\xb6n mukana ymp\xc3\xa4ri Yhdysvaltoja New Yorkista Tyynenmeren ja Meksikonlahden rannoille sek\xc3\xa4 V\xc3\xa4li-Amerikkaan, Haitiin. Haitissa valmistauduttiin tasavallan 200-vuotisjuhliin ja Tynys valittiin suunnittelemaan ja veist\xc3\xa4m\xc3\xa4\xc3\xa4n uudelle alueelle presidentin palatsin piha. Koko alueen suuret ty\xc3\xb6t valmistuivat kahdessa vuodessa, vuosina 1949-1950. Haitissa Tynyst\xc3\xa4 kutsuttiinkin Haitin kansalliskuvanveist\xc3\xa4j\xc3\xa4ksi._NEWLINE_Yhdysvalloissa Tynyksen tyyli muuttui abstraktimpaan suuntaan, joka perustuu kokonaan tila- ja viivavaikutukseen. Viime vuosinaan h\xc3\xa4n pit\xc3\xa4ytyi l\xc3\xa4hinn\xc3\xa4 suomalaiseen puuhun sanoen sen aiheensa ja v\xc3\xa4riens\xc3\xa4 puolesta olevan kuvanveist\xc3\xa4j\xc3\xa4n parhainta materiaalia. Suomalaiset eiv\xc3\xa4t viel\xc3\xa4 tuolloin ymm\xc3\xa4rt\xc3\xa4neet Arvi Tynyksen Yhdysvalloissa omaksumaa uutta tyyli\xc3\xa4.\n_START_SECTION_\nMy\xc3\xb6hemp\xc3\xa4\xc3\xa4 tuotantoa my\xc3\xb6s Suomessa\n_START_PARAGRAPH_\nTynys teki Hankoon vuonna 1958 paljastetun abstraktin veistoksen Yl\xc3\xb6s valoon. Teos on suihkul\xc3\xa4hteell\xc3\xa4 varustetussa heijastusaltaassa, joka sijaitsee Viljo Revellin suunnitteleman, vuonna 1955 valmistuneen Kudeneule -yhti\xc3\xb6n tehdasrakennuksen pihalla. Tynyksen muita my\xc3\xb6h\xc3\xa4istuotannon t\xc3\xb6it\xc3\xa4 Suomessa ovat muun muassa Rajam\xc3\xa4en kirkon ovisein\xc3\xa4ll\xc3\xa4 olevat raamattuaiheiset punagraniittiset reliefit Vuorisaarna ja Jeesus siunaa lapsia._NEWLINE_Arvi Tynys oli ennen kaikkea kuvanveist\xc3\xa4j\xc3\xa4, mutta h\xc3\xa4n oli my\xc3\xb6s tunnustettu taidemaalari, joka teki akvarelleja ja  \xc3\xb6ljyv\xc3\xa4rimaalauksia. Arvi Tynyksen kuoltua vuonna 1959 h\xc3\xa4nen taidettaan oli esill\xc3\xa4 Luum\xc3\xa4ell\xc3\xa4. Kankaan hautausmaalle pystytettiin viime sodissa kaatuneiden karjalaisten sankarivainajien muistopatsas Siunaava enkeli. Patsaan suunnitteli ja valmisti osittain Arvi Tynys, mutta ty\xc3\xb6n saattoi loppuun taiteilija Heikki Nieminen. Patsas kuvaa lentoon l\xc3\xa4htev\xc3\xa4\xc3\xa4 enkeli\xc3\xa4._NEWLINE_Tynyksen tuotannossa yhtyi herkkyys kykyyn yhdist\xc3\xa4\xc3\xa4 tyylilajeja ja muodostaa persoonallista ilmaisutapaa. Arvi Tynyst\xc3\xa4 arvostettiin taiteilijana niin Suomessa kuin ulkomaillakin. Ihmisen\xc3\xa4 Arvi Tynys oli vaatimaton, hiljainen ja syv\xc3\xa4llinen._NEWLINE_Arvi Tynys kuoli New Yorkissa vuonna 1959.\n_START_SECTION_\nN\xc3\xa4yttelyt\n_START_PARAGRAPH_\nArvi Tynyksen teoksia on ollut esill\xc3\xa4 Suomen taiteen vuosin\xc3\xa4yttelyiss\xc3\xa4 1926, 1928, 1930, 1933 ja 1935, Helsingin Taidehallin avajaisn\xc3\xa4yttelyss\xc3\xa4 1928, Suomen Kuvanveist\xc3\xa4j\xc3\xa4liiton juhlan\xc3\xa4yttelyss\xc3\xa4 1930, Viipurin taidemuseon vihki\xc3\xa4isn\xc3\xa4yttelyss\xc3\xa4 1930, Tampereen taidemuseon avajaisn\xc3\xa4yttelyss\xc3\xa4 1931, Suomen taiteilijain 40-vuotisjuhlan\xc3\xa4yttelyss\xc3\xa4 Helsingin Taidehallissa 1932, Reputettujen n\xc3\xa4yttelyss\xc3\xa4 1933, Turun taideyhdistyksen vuosin\xc3\xa4yttelyss\xc3\xa4 1934, 1. Nationale Finnische Kunstausstellung in Deutschland -n\xc3\xa4yttelyss\xc3\xa4 Berliiniss\xc3\xa4, D\xc3\xbcsseldorfissa ja Hampurissa, sek\xc3\xa4 Helsingin Taidehallissa 1935, Mostra d'arte finlandese del XIX e del XX secolo -n\xc3\xa4yttelyss\xc3\xa4 Milanossa 1937, Yleisess\xc3\xa4 taiden\xc3\xa4yttelyss\xc3\xa4 Helsingin Taidehallissa 1939, Helsingin Taiteilija-Aseveljet n\xc3\xa4yttelyss\xc3\xa4 Helsingiss\xc3\xa4 1940, Suomen Kuvanveist\xc3\xa4j\xc3\xa4liiton 30-vuotisjuhlan\xc3\xa4yttelyss\xc3\xa4 Helsingiss\xc3\xa4 1940, Suomalaista taidetta 20-30 -luvuilta n\xc3\xa4yttelyss\xc3\xa4 Rauman taidemuseossa 1979, H\xc3\xa4meenlinnan Taidemuseon 30-vuotisjuhlan\xc3\xa4yttelyss\xc3\xa4 1982 ja n\xc3\xa4yttelyss\xc3\xa4 Ensimm\xc3\xa4inen er\xc3\xa4 Helsingiss\xc3\xa4 1987."